Source: http://alkotmanybirosag.hu/ugyek_stat/egyeb/mulasztasok?print=1
Timestamp: 2017-09-23 20:09:07
Document Index: 27781981

Matched Legal Cases: ['bíróság\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Mulasztások - Alkotmánybíróság
Jogalkotói mulasztások*
I. Teljesítetlen jogalkotói mulasztások (a teljesítésre előírt határidő már eltelt)
AB határozat: 37/1996. (IX. 4.) AB határozat
Indítványra/ AB hivatalból: indítványra
Mulasztás tárgya:
Alkotmányellenes helyzet állt elő azzal, hogy Magyarország nem tett eleget az 1947. évi XVIII. törvénnyel becikkelyezett Párizsi Békeszerződés 29. cikk 3. pontjában foglaltaknak.
AB határozat: 45/2003. (IX. 26.) AB határozat
Indítványra/ AB hivatalból: AB hivatalból
Az Országgyűlés mulasztásban megnyilvánuló alkotmányellenességet idézett elő azzal, hogy nem rendelkezett a Csehszlovákiából áttelepített magyar nemzetiségű személyek kárpótlásáról.
AB határozat: 50/2003. (XI. 5.) AB határozat
Az Alkotmánybíróság megállapította, hogy az Országgyűlés mulasztásban megnyilvánuló alkotmányellenességet idézett elő azzal, hogy nem szabályozta törvényben a bizottságai vizsgálati tevékenységének rendjét, a közügyek megvitatásának szabadsága, illetve a személyiséget védő jogok lehetőségét.
Megjegyzés: Az alkotmánybírósági határozatból fakadó feladatok egy részét az Országgyűlésről szóló 2012. évi XXXVI. törvény rendezte.
AB határozat: 54/2004. (XII. 13.) AB határozat
Indítványra/ AB hivatalból: indítványra, részben AB hivatalból
Alkotmányellenes helyzet keletkezett azáltal, hogy az Országgyűlés a Büntető Törvénykönyvről szóló 1978. évi IV. törvényben a kábítószerrel visszaélés egyes eseteivel kapcsolatban elmulasztotta a vonatkozó nemzetközi egyezményeket érvényre juttató szabályok megalkotását, továbbá nem rendelkezett a kábítószer-élvezőket segítő gyógyító programok végrehajtásában közreműködők büntetőjogi felelősségéről.
Megjegyzés: A 2005. évi XXX. törvény részben eleget tett a határozat nemzetközi egyezményekkel kapcsolatos előírásainak, továbbra sem rendezett azonban a kábítószer élvezőket segítő, megelőző programokban közreműködő személy büntetőjogi felelőssége, illetve a Btk. vonatkozó szabályainak összehangolása.
A Büntető Törvénykönyvről szóló 1978. évi IV. törvény helyébe 2013. július 1-től a 2012. évi C. törvény lépett, mely továbbra sem rendezi a mulasztást.
AB határozat: 33/2006. (VII. 13.) AB határozat
Ügyszám: 363/B/2002.
Alkotmányellenes helyzet keletkezett azáltal, hogy az Országgyűlés nem biztosította törvényben a természetvédelmi területek védetté nyilvánításának esetére a tulajdonosoknak az Alkotmány 57. § (5) bekezdésével összhangban álló jogorvoslati lehetőséget.
AB határozat: 17/2008. (III. 12.) AB határozat
Ügyszám: 781/B/2001.
Az Alkotmány 2. § (1) bekezdésébe, 13. §-ába, valamint 57. § (1) bekezdésébe ütköző alkotmányellenes helyzet áll fenn amiatt, hogy a jogalkotó nem határozta meg a magántulajdonú ingatlanok (helyiségek) életvédelmi létesítményként (óvóhelyként) való kijelölésének szabályait és kritériumait.
AB határozat: 94/2011. (XI.17.) AB határozat
Ügyszám: 339/E/2009.
Mulasztásos alkotmányellenesség áll fenn, mert a jogalkotó nem teremtette meg a Balaton Kiemelt Üdülőkörzet Területrendezési Tervének elfogadásáról, és a Balaton Területrendezési Szabályzat megállapításáról szóló 2000. évi CXII. törvényben előírt tulajdoni korlátozásokkal összefüggésben a tulajdonhoz való jog védelmének garanciáit.
AB határozat: 11/2013. (V. 9.) AB határozat
Ügyszám: III/3440/2012.
Az Alaptörvény B) cikk (1) bekezdését sértő, mulasztásban megnyilvánuló alaptörvény-ellenes helyzet keletkezett azáltal, hogy a törvényhozó az erdőről, az erdő védelméről és az erdőgazdálkodásról szóló 2009. évi XXXVII. törvény hatályba lépésekor nem alkotott átmeneti rendelkezéseket, és ennek következtében az állami tulajdonban álló erdőingatlanokra bejegyzett vagyoni értékű jogok jogosultjai az ingatlanok forgalomképtelenné nyilvánítása következtében megfelelő biztosíték nélkül maradtak.
AB határozat: 19/2015. (VI. 15.) AB határozat
Ügyszám: IV/1204/2014.
Az Alkotmánybíróság – hivatalból eljárva – megállapítja: mulasztással előidézett alaptörvény-ellenesség áll fenn annak következtében, hogy a tengelyterhelés ellenőrzése során az ellenőrzéssel érintett személy (ügyfél) számára a jogalkotó nem biztosította a tisztességes eljáráshoz való alapvető jog [Alaptörvény XXIV. cikk (1) bekezdés] érvényesülését.
Felhívott jogalkotó: közlekedésért felelős miniszter
AB határozat: 22/2015. (VI. 18.) AB határozat
Ügyszám: III/768/2015.
Az Alkotmánybíróság – hivatalból eljárva – megállapítja, hogy az Országgyűlés mulasztásban megnyilvánuló alaptörvény-ellenességet idézett elő azáltal, hogy a Magyarország helyi önkormányzatairól szóló 2011. évi CLXXXIX. törvénynek a kormányhivatal vezetője által pótolt közös önkormányzati hivatali megállapodásról szóló szabályaiban nem szabályozta az Alaptörvény 34. cikk (1) bekezdésének megfelelően a döntéshozatali eljárás során az érintett helyi önkormányzatok véleménye kikérésének, a véleménynyilvánítás módjának és rendjének szabályait.
AB határozat: 25/2015. (VII. 21.) AB határozat
Ügyszám: IV/348/2014.
Az Alkotmánybíróság megállapítja, hogy alaptörvény-ellenes helyzet áll fenn annak következtében, hogy a törvényalkotó a mező- és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény 108.§-a alapján megszűnt haszonélvezeti, illetve használati jogokhoz kapcsolódóan nem alkotta meg a kivételes, a szerződő felek közötti elszámolás során nem érvényesíthető, de érvényes szerződésekkel összefüggő vagyoni hátrányok kiegyenlítését lehetővé tevő szabályokat.
AB határozat: 14/2016. (VII. 18.) AB határozat
Ügyszám: IV/609-36/2014.
Az Alkotmánybíróság megállapítja, hogy az Alaptörvény I. cikk (1) bekezdését, I. cikk (3) bekezdését és a VIII. cikk (1) bekezdését sértő mulasztásban megnyilvánuló alaptörvény-ellenes helyzet áll fenn annak következtében, hogy a törvényalkotó nem szabályozta a gyülekezésről szóló 1989. évi III. törvényben a gyülekezések békés jellegét megfelelően biztosító garanciális szabályokat, valamint az alapjogok összeütközésének feloldását szolgáló olyan törvényi rendelkezések megalkotását, amelyek biztosítják az ütköző alapjogok lehető legkisebb korlátozás melletti egyidejű érvényesülését.
AB határozat: 13/2016. (VII. 18.)
Ügyszám: IV/656-26/2015.
Az Alkotmánybíróság megállapítja, hogy az Alaptörvény VI. cikk (1) bekezdését sértő mulasztásban megnyilvánuló alaptörvény-ellenes helyzet áll fenn annak következtében, hogy a törvényalkotó nem szabályozta a magánszférához való alapjog és a gyülekezéshez való alapjog kollíziója esetén a kollízió feloldásának szempontjait és annak eljárási kereteit.
AB határozat: 25/2016. (XII. 21.) AB határozat
Ügyszám: IV/1723/2015.
Az Alkotmánybíróság 25/2016. (XII. 21.) AB határozatában (ügyszám: IV/1723/2015.) megállapította, hogy mulasztással előidézett alaptörvény-ellenesség áll fenn amiatt, hogy az Országgyűlés az egyéni vállalkozói tevékenység szünetelése alatt az önhibán kívül bekövetkezett munkanélküliség esetére a támogatásra jogosultságot nem szabályozta.
Az Alkotmánybíróság ezért felhívta az Országgyűlést, hogy jogalkotói feladatának 2017. június hó 30. napjáig tegyen eleget.
AB határozat: 6/2017. (III. 10.) AB határozat
Ügyszám: IV/1803/2016.
Az Alkotmánybíróság 6/2017. (III. 10.) AB határozatában (ügyszám: IV/1803/2016.) megállapította, hogy az Alaptörvény XXIV. cikk (1) bekezdését és a XXVIII. cikk (1) bekezdését sértő, mulasztásban megnyilvánuló alaptörvény-ellenes helyzet áll fenn annak következtében, hogy a törvényalkotó a választási eljárásról szóló 2013. évi XXXVI. törvényben nem alkotta meg azokat a szabályokat, amelyek biztosítják, hogy a másodfokú választási bizottság és a felülvizsgálati bíróság közölje a határozatát mindazokkal, akikre a választási jogorvoslati eljárás során hozott határozat rendelkezést tartalmaz.
Az Alkotmánybíróság felhívta a törvényalkotót, hogy 2017. június 30-ig szüntesse meg az alaptörvény-ellenes mulasztást.
II. Teljesítetlen jogalkotói mulasztások (a teljesítésre előírt határidő még nem járt le)
AB határozat: 13/2017. (VI. 19.) AB határozat
Ügyszám: III/1948/2016.
Az Alkotmánybíróság 13/2017. (VI. 19.) AB határozatában (ügyszám: III/1948/2016.) megállapította, hogy mulasztással előidézett alaptörvény-ellenesség áll fenn amiatt, hogy az Országgyűlés a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 292-293. §-aiban nem szabályozta az Alaptörvény XV. cikk (1) bekezdésének megfelelően a szabadságvesztésre átváltoztatott pénzbüntetés végrehajthatóságának az elévülését.
Az Alkotmánybíróság ezért felhívta az Országgyűlést, hogy jogalkotói feladatának 2017. december 31. napjáig tegyen eleget.
AB határozat:
Ügyszám: IV/1952/2016.
Az Alkotmánybíróság 17/2017. (VII. 18.). AB határozatában megállapította, hogy az Országgyűlés az Alaptörvény XV. cikk (2) bekezdését sértő mulasztásban megnyilvánuló alaptörvény-ellenességet idézett elő azáltal, hogy nem biztosította a személyi jövedelemadó meghatározott részének az adózó rendelkezése szerinti felhasználásáról szóló 1996. évi CXXVI. törvényben az adózók számára, hogy rendelkező nyilatkozatuk kedvezményezettjeként valamennyi vallási közösség közül választhassanak.
Az Alkotmánybíróság felhívta a törvényalkotót, hogy 2017. december 31-ig szüntesse meg az alaptörvény-ellenes mulasztást.
* A lista nem tartalmazza az önkormányzatok jogalkotásának elmulasztásával kapcsolatos határozatokat.